b'\n_START_ARTICLE_\nSolitoni\n_START_PARAGRAPH_\nSolitoni on itse\xc3\xa4\xc3\xa4n vahvistava aaltopaketti, joka voi synty\xc3\xa4 ep\xc3\xa4lineaarisessa v\xc3\xa4liaineessa._NEWLINE_Solitoneja esiintyy monissa ep\xc3\xa4lineaarisen fysiikan ilmi\xc3\xb6iss\xc3\xa4, ja niit\xc3\xa4 saadaan ep\xc3\xa4lineaaristen differentiaaliyht\xc3\xa4l\xc3\xb6iden ratkaisuina. Er\xc3\xa4\xc3\xa4t tunnetuimmista ovat ep\xc3\xa4lineaarinen Schr\xc3\xb6dingerin yht\xc3\xa4l\xc3\xb6 ja Korteweg-de Vries -yht\xc3\xa4l\xc3\xb6. Vaikka solitonit ovat selke\xc3\xa4sti aaltoliikett\xc3\xa4, niill\xc3\xa4 voidaan havaita hiukkasluonnetta._NEWLINE_Solitoni-ilmi\xc3\xb6n havaitsi ensimm\xc3\xa4isen\xc3\xa4 John Scott Russell (1808\xe2\x80\x931882) huomatessaan kanavassa useita maileja etenev\xc3\xa4n aallon, joka ei heikentynyt itsest\xc3\xa4\xc3\xa4n._NEWLINE_Vuonna 1973 Akira Hasegawa ehdotti, ett\xc3\xa4 solitoni-ilmi\xc3\xb6t\xc3\xa4 voitaisiin hy\xc3\xb6dynt\xc3\xa4\xc3\xa4 kuituoptiikassa. Ensimm\xc3\xa4inen ilmi\xc3\xb6\xc3\xb6n perustuva telekommunikaatiosovellus otettiin k\xc3\xa4ytt\xc3\xb6\xc3\xb6n vuonna 2001. Tekniikkaa ei kuitenkaan ole viel\xc3\xa4 saatu kehitetyksi kuluttajatasolle.'